Konferyncjo narychtowały profesory i inksze uczone gowy, ze Kliniki Ginekologii we naszym Lazarecie nr 2. Godali tam yno ło babach i babskich problymach. Szło posuchać ło tym jako baba jes frelkom, lipstom, starkom, jak poradzi we robocie ścigać sie z chopami, jak w doma bez baby nie idzie nic srobić! A jeszcze i ło tym: kaj baba mo sie głosić, jak i zdrowio nie styknie, skond sie bierom bajtle, jak łone na świat przyłażom, czymu za gryfnymi babami chopy ciepajom ślypiami, jak trza sie radować, jak muzyki suchać.... Jo żech tyż tam wlazła. Jo żech tyż wszyjstkigo posuchała.
Zaroski potym, 25 maja, we bytomskim Medyku, szło zoboczyć inkszo, tyż wielgo uroczystoś. Szkoła, kero szkoli do roboty ze chorymi i zdrowymi, miała Abrahama! Radoś do rechtorów i szkolorzy, do tych, kere teroski tam som, i do łonych, kere downij do Medyka łaziyli. Byście mieli to zoboczyć! Łoraz wszyjstkie sie styknyli! Dziwać sie szło yno i płaczki z łoczów wyciyrać... Teroski szkoła mo nowiuśki sztandar i miano szkoły. Miano: Matki Ewy, kero najbarzyj umiała dować rodoś wszyjstkim, co na nia czekali, bolawym i tym, kerzy domu swoigo szukać u drugich musieli. Skiż tego, wszyjscy razym rzykali, wspominali, godali i suchali... A i sznita z tustym jedli. Tymu wszyjstkiymu nie było końca!
A we poniedziałek, 28 maja, we Katowicach, ze swoigo świynta radowały sie flejgery ze cołkigo województwa. Goście, ze różnych urzyndów, skłodali im życzynia i dowali kwiotki. Łod nos, łod wszystkich bytominów, co teroski chorujom, abo downij choroba mieli, życzynia skłodoł pan prezydent Piotr Koj. A ze życzyniami doł ukłon i biołe róże, kere som jako tyn znak dobrego serca do ludzi u pielęgniarek i położnych. Mi sie zdo, co to wszyjstko, to je radoś! Paczcie tam jako i byćcie zdrowe.
ANA
szl_Latn szl_Latn szl_Latn mri_Latn